96-a SAT-Kongreso 2023

La 96a Kongreso de Sennacieca Asocio Tutmonda okazis en Kastelo Greziljono, situanta en Baugé-en-Anjou, Francio, inter la 18a kaj 25a de julio 2023Anonco en la SAT-retejo . Ĝi estis la unua ĉeesta kongreso post tri retaj eventoj.

Estis 55 aliĝintoj el kvar  kontinentoj (neniu el Afriko). Ĉefaj organizantoj estis Bert Schumann, Bruno Henry kaj Vinko Markovo. Funkciis du libroservoj.

Dum laborkunsidoj okazis debatoj pri la asociaj informoj, elektoj de taskopostenoj, gazeto Sennaciulo, teknikaj rimedoj, asocia diskutlisto, proceduro por la ŝanĝo de statuto, kaj decidoj pri Deklaracio kaj Gvidrezolucio. Aparte la kongreso aprobis, ke la venonta SAT-kongreso okazu en Porto, Portugalio, komence de aŭgusto.

Krome okazis kunsidoj de la Poresperanta Fako, de la Liberecana Frakcio, de la Komunista Frakcio, de la LEA-Komitato, de Verduloj, de Vegetara Sekcio ktp.

Prelegoj starigis interesajn debatojn precipe pri Okcidenta Saharo (Roger Prieto), Rifuĝintoj en Eŭropo (Annie Grente), rabitaj beboj en Hispanio (Lola Pérez-Pérez), Julian Assange kaj similaj kazoj (Sandor Horvath), movado kontraŭ prezplialtigo en Portugalio (Xana Paz), Pentraĵoj el Norda Koreio (Nathalie Kesler), Esperanto-arkivoj (Pascal Dubourg-Glatigny kaj Bertrano Sajus), SAT en Svisio (Dieter Rooke) kaj Niepce kaj fotografio (J. Monneret).

Inter ekskursoj menciindas vizito al historia apoteko en Baugé, gvidita de Klodin' Pomirol; tuttaga ekskurso al Angers, gvidita de Laurent Vignaud (kastelo, Tapiŝo de la Apokalipso (14-a jarcento), Muzeo Jean Lurçat kaj Tapiŝo de la Kanto de la Mondo); kaj duontaga ekskurso al Muzeo pri Ardezo, en Trélazé.

Inter vesperaj distraĵoj okazis koncerto de Jean-Manu, prezentado de filmoj "Malpermesate al hundoj kaj italoj" kaj "ABC de Striko" (kun postaj debatoj), prezentado de la regionaj sociaj movadoj kaj finfine okazis vigla adiaŭa vespero kun revoluciaj kantoj.

 Referencoj 

Deklaracio kaj Gvidrezolucio de la kongreso en la SAT-retejo.

 Vidu ankaŭ 
 SAT-Kongreso

20
Kategorio:Esperanto-renkontiĝoj en 2023
Kategorio:Baugé-en-Anjou
Kategorio:2023 en Francio
Kategorio:Esperanto-renkontiĝoj en Francio